A̱vu azagbain a aza a Israꞌila a̱tsuma̱ a̱ Urishelima a̱ lyungu nan ganu oɓolo na̱ nan Levi o ro a̱ ꞌya̱wa̱ e ece Yahaya za vu Urumbusu,
“Zane ɗa gba a̱vu vu ri?”
Agba u pala le shi,
a̱vu u yuwan adanshi a alanga e eteshe,
adansa,
“A̱mu ɗa Kristi Zamawawaꞌa shi.”
Ɗaɗa e ece niyi,
“Na̱ a̱vu ɗa Kristi Zamawawaꞌa shi,
zane ɗa vu ri?
A̱vu ɗa Iliya?”
Reve u usu,
“Oꞌo,
a̱mu ɗa shi.”
A̱vu e ecishe yi,
“A̱vu Vumava̱sula̱ ro ɗa la̱nga̱?”
A̱vu u usu,
“Oꞌo,
a̱mu ɗa shi.”
Reve a damma yi,
“To zane ɗa vu ri?
Damma tsu tsa̱ra̱ tsu reve ili i na tsaa damma aza a na a̱ lyungu ntsu.
Zane ɗa gba vaa tarasa aciya̱wu?”
Reve u ka̱mbuwa̱ le ni idanshi ya Ishaya vumava̱sula̱:
“A̱mu ɗa uɗyo wu nanza e ɗewu a̱tsuma̱ o una,
adansa,
‘I foɓoo Zagbain ure u saꞌani,
za na ri lo a̱ ta̱wa̱.’ ”
Afarishi a ɗa aza a na a̱ lyunguyi ama o ndolo.
A̱vu e ece,
“Na̱ a̱vu ɗa Kristi Zamawawaꞌa shi,
ko Iliya,
ko Vumava̱sula̱ ro la̱nga̱ shi,
to,
cine vaa yuwusan urumbusu tsunda?”
Ɗaɗa Yahaya damma nle,
“N tsu rumbu ta̱ na̱ mini,
amma gogo a̱tsuma̱ o oɓolo a nda,
vuma ro ta̱ pa a na i revei shi.
A̱yi ɗa u ta̱wa̱i a̱ca̱pa̱ a̱ va̱.
N rawa m ba̱ɗa̱ vunu va atan va̱ yi shi.”
Yahaya rumbusu ta̱ ama a̱ lyuci va Batanya za na ri asana a̱ mɓa̱nga̱ mu Uɗolu wa̱ Urdu ana ili i nda i farai suru.
Ana usana u tawai,
a̱vu Yahaya ene Yesu a̱ ta̱wa̱ uba̱ta̱ u na u ri.
Reve u damma,
“Apa Ma̱giriꞌi ma̱ A̱sula̱ ma na A̱sula̱ a yuwain ulinga na̱ a̱yi na u yuwayin ama o uvaɗi gafura vu nusu le.
Vuma na n yuwusain adanshi a aci a̱ yi a ɗaɗa nda ana n dammai,
‘Za na a matsain a̱ca̱pa̱ a̱ va̱ u laꞌa mu ta̱ tsugbain,
adama a na u ta̱ lo wuma kafu a yuwan ekpeꞌwin a na a matsan mu.’
N reve ko a̱yi ɗa shi,
amma n yuwusan ta̱ urumbusu na̱ mini,
tsa̱ra̱ n zuwa ama a Israꞌila e reve ko zane ɗa u ri.”
Reve Yahaya damma,
“Me ene ta̱ Ruhu cipa̱i diga zuva oroci a muɗa a̱vu u telee yi.
N shi n reve ko na a̱yi ɗa shi,
amma ana A̱sula̱ a̱ lyungu numu n rumbusu na̱ mini,
u damma mu ta̱,
‘Na̱ ve ene Ruhu va Akiza a̱ cipusa̱ reve u telee vuma ro,
vuma na yaa zama ɗaɗa ndolo.
A̱yi ɗa za na tsu rumbu na̱ Ruhu va Akiza.’
Me ene ta̱ ana ili i nda i farai na̱ Yesu.
Adama o ndolo n ta dansaa ɗu amayun a na a̱yi ɗaɗa Mawun ma̱ A̱sula̱.”